CELEX: 32010D0642
Language: da
Date: 2010-10-25 00:00:00
Title: 2010/642/EU: Kommissionens afgørelse af 25. oktober 2010 om godkendelse af en metode til klassificering af svinekroppe i Grækenland (meddelt under nummer K(2010) 7230)

26.10.2010   
            
            
               DA
            
            
               Den Europæiske Unions Tidende
            
            
               L 280/60
            
         KOMMISSIONENS AFGØRELSE
   af 25. oktober 2010
   om godkendelse af en metode til klassificering af svinekroppe i Grækenland
   (meddelt under nummer K(2010) 7230)
   (Kun den græske udgave er autentisk)
   (2010/642/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra m), sammenholdt med artikel 4, og
   ud fra følgende betragtninger
   
               (1)
            
            
               I punkt B.IV, stk. 1, i bilag V til forordning (EF) nr. 1234/2007 er det fastsat, at klassificeringen af svinekroppe sker ved bestemmelse af indholdet af magert kød efter statistisk afprøvede beregningsmetoder, der er baseret på fysisk måling af en eller flere af svinekroppens anatomiske dele. Kun klassificeringsmetoder med en vis maksimal tolerance for statistiske beregningsfejl kan godkendes. Denne tolerance er fastlagt i artikel 23, stk. 3, i Kommissionens forordning (EF) nr. 1249/2008 af 10. december 2008 om gennemførelsesbestemmelser til EF-handelsklasseskemaerne for slagtekroppe af voksent kvæg, svin og får og for indberetning af priser (2).
            
         
               (2)
            
            
               Grækenland har anmodet Kommissionen om at godkende en metode til klassificering af afhudede svinekroppe. Denne medlemsstat har forelagt en detaljeret beskrivelse af en ensartet måde til at afhude svinekroppe i første del af den protokol, der er fastsat i artikel 23, stk. 4, i forordning (EF) nr. 1249/2008, og resultaterne af dets dissektionsprøve ved at forelægge denne protokols anden del. Begge protokoller blev forelagt for de andre medlemsstater i Forvaltningskomitéen for den Fælles Markedsordning for Landbrugsprodukter i 2008, 2009 og 2010.
            
         
               (3)
            
            
               En gennemgang af denne anmodning har vist, at betingelserne for godkendelse af denne klassificeringsmetode er opfyldt. Denne klassificeringsmetode bør derfor godkendes i Grækenland.
            
         
               (4)
            
            
               Medlemsstaterne kan i medfør af andet afsnit i punkt B.III i bilag V til forordning (EF) nr. 1234/2007 opnå tilladelse til at fastsætte en anden udskæring for kroppe af svin end den standardudskæring, der er fastsat i første afsnit i samme punkt, bl.a. når den normale handelspraksis på deres område adskiller sig fra nævnte standardudskæring.
            
         
               (5)
            
            
               Grækenland har oplyst Kommissionen om, at i nogle slagterier i Grækenland er det efter den normale handelspraksis nødvendigt også at fjerne huden fra slagtekroppene ud over fjernelsen af tungen, børster, klove, kønsorganer, flomme, nyrer og mellemgulv, som det er fastsat i nævnte første afsnit. Denne præsentation, der afviger fra standardudskæringen, bør derfor tillades i Grækenland.
            
         
               (6)
            
            
               Ændring af apparatet eller klassificeringsmetoden kan kun godkendes, hvis Kommissionen vedtager en ny afgørelse i lyset af indvundne erfaringer. Den foreliggende godkendelse kan derfor tilbagekaldes.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —
            
         VEDTAGET DENNE AFGØRELSE:
   Artikel 1
   Brugen af følgende metode til klassificering af afhudede svinekroppe i henhold til punkt B.IV, stk. 1, i bilag V til forordning (EF) nr. 1234/2007 i Grækenland godkendes: apparatet benævnt »Hennessy Grading Probe (HGP 4)« og den tilhørende beregningsmetode, der er beskrevet i bilaget.
   Artikel 2
   Uanset den standardudskæring, der er omhandlet i første afsnit i punkt B.III i bilag V til forordning (EF) nr. 1234/2007, kan svinekroppe i Grækenland afhudes ensartet før vejning og klassificering. For at kunne fastsætte priserne på svinekroppe på et sammenligneligt grundlag justeres den konstaterede vægt af den varme krop efter følgende formel:
   varm vægt = 1,05232 × den afhudede slagtekrops vægt.
   Artikel 3
   Ændring af apparatet eller beregningsmetoden er ikke tilladt.
   Artikel 4
   Denne afgørelse er rettet til Den Hellenske Republik.
   
      Udfærdiget i Bruxelles, den 25. oktober 2010.
      
         
            På Kommissionens vegne
         
         Dacian CIOLOŞ
         
            Medlem af Kommissionen
         
      
   
   
      (1)  EUT L 299 af 16.11.2007, s. 1.
   
      (2)  EUT L 337 af 16.12.2008, s. 3.
   
      BILAG
      
         METODE TIL KLASSIFICERING AF SVINEKROPPE I GRÆKENLAND
      
      
                  1.
               
               
                  Afhudede svinekroppe klassificeres ved hjælp af apparatet »Hennessy Grading Probe (HGP 4)«.
               
            
                  2.
               
               
                  Apparatet er forsynet med en sonde af en diameter på 5,95 mm (og på 6,3 mm på den kniv, der er anbragt på enden af sonden) med en fotodiode (Siemens LED af typen LYU 260-EO) og fotodetektor af typen Silonex SLCD-61N1 og en dybdeanvendelse på mellem 0 og 120 mm. Måleværdierne udtrykkes i beregnet indhold af magert kød ved hjælp af HGP 4 alene eller en datamat, der er forbundet med apparatet.
               
            
                  3.
               
               
                  Svinekroppens indhold af magert kød beregnes efter følgende formel:
                  Ŷ = 62,400 – 0,495Χ1 – 0,559Χ2 + 0,129Χ3
                  
                  hvor:
                  
                              Ŷ
                           
                           
                              =
                           
                           
                              beregnet indhold af magert kød i svinekroppen
                           
                        
                              Χ1
                              
                           
                           
                              =
                           
                           
                              spæklagets tykkelse (eksklusive svær) i mm, målt 8 cm fra svinekroppens midterlinje ved bageste ribben
                           
                        
                              Χ2
                              
                           
                           
                              =
                           
                           
                              spæklagets tykkelse (eksklusive svær) i mm, målt 6 cm fra svinekroppens midterlinje mellem tredje- og fjerdebageste ribben
                           
                        
                              Χ3
                              
                           
                           
                              =
                           
                           
                              rygmusklens tykkelse i mm, målt på samme tid og sted som Χ2.
                           
                        Formlen gælder for slagtekroppe på mellem 60 og 120 kg.